Mynbou: Die gat raak al hoe dieper | Netwerk24
Deur Elvira Wood 11 April 2019 13:09
Die mynbou het ’n besonder droewige Februarie agter die rug.
Gold Fields se South Deep-goudmyn naby Johannesburg.
Die bedryf het 7,5% minder minerale as ’n jaar gelede ontgin, luidens die jongste syfers wat Statistieke Suid-Afrika (SSA) Donderdag gepubliseer het. Dit was die vierde agtereenvolgende maand dat mynbouproduksie agteruitboer.
In Januarie was die syfer 3,3% minder, in Desember 4,1% minder en in November 5,2% minder as die jaar tevore.
Die kommoditeite wat die meeste gesukkel het en in Februarie tot die agteruitgang bygedra het, was diamante (-48,3%), goud (-20,6%) en ystererts (-20,7%).
Platinumgroepmetale (PGM’e) was net soos in Januarie ’n ligpunt vir die sektor.
Produksie van PGM’e het in Februarie met 17,8% gegroei nadat dit in Januarie met 28,1% gegroei het.
Seisoenaangepaste syfers wys dat mynbouproduksie op ’n maandgrondslag met 1,5% gedaal het. Dit volg op geen groei in Januarie nie en ’n daling van 15% in Desember.
Oor ’n tydperk van drie maande lyk die prentjie net so donker. In die drie maande tot einde Februarie het produksie met 5% teenoor die vorige drie maande gedaal.
Ondanks die daling in produksie het Suid-Afrika in Februarie meer geld uit die verkope van minerale verdien. Op R38,6 miljard was verkope 10,6% hoër as ’n jaar gelede.
Die verkope van PGM’e (+36,0%), mangaanerts (+44,6%) en ystererts (+21,3%) het gestyg. Verkope in Februarie was egter beduidend minder as in Januarie (R41,6 miljard).
Seisoenaangepaste syfers wys verkope teen huidige pryse het in Februarie op ’n maandgrondslag met 5,6% gedaal. Dit volg op ’n daling van 3,2% in Januarie en ’n styging van 3,9% in Desember.
Meer oor: Platinum | Mynbou | Goud
Platinum-myne pleit vir plan om bedryf te red